Mosambiekse reservaat verwelkom eerste witrenosters in dekadesDie witrenosters kom by hul nuwe tuiste aan. (Foto: Die Peace Parks Foundation/Facebook) ’n Mosambiekse wildreservaat het sy eerste witrenosters in 40 jaar verwelkom nadat 19 van dié bedreigde diere per vragmotor van Suid-Afrika na Mosambiek vervoer is. Die trop witrenosters het onlangs by die Zinave Nasionale Park in die suide van Mosambiek ná ’n dag lange rit van 1 600 kilometer van Suid-Afrika na Mosambiek aangekom. Die Peace Parks Foundation (PPF) – die bewaringsgroep wat die projek gelei het – sê dit is die verste wat renosters nóg per pad vervoer is. “Die terugkeer van die renosters beteken dat Zinave as ’n nuwe en opwindende toerismebestemming in Mosambiek bekend gestel kan word,” sê Werner Myburgh, hoof van die PPF. Zinave is nou die enigste nasionale park in Mosambiek om die sogenaamde Groot Vyf (olifante, renosters, leeus, luiperds en buffels) te huisves. Sowat 2 400 diere van 14 spesies is sedert 2015 in die reservaat vrygelaat. Die witrenosters kom by hul nuwe tuiste aan. (Foto: Die Peace Parks Foundation/Facebook) Sommige van die witrenosters is Vrydag uit hul kampe in ŉ spesiale gebied met ekstra sekuriteit vrygelaat om hulle teen stropers te beskerm. Die Mosambiekse president, Filipe Nyusi, en minister van omgewingsake, Ivete Maibaze, het dié geleentheid bygewoon. “Die beskerming van biodiversiteit is ŉ universele noodsaaklikheid en saam sal ons voortgaan om te veg vir die bewaring van ons natuurlike erfenis,” het Nyusi gesê. “Slegs dan sal toekomstige geslagte die voordele van die natuur kan geniet en kan aansluit by ons missie om ons natuurlike hulpbronne te bewaar.” Die witrenoster word deur die Internasionale Unie vir Natuurbewaring (IUCN) as byna bedreig geklassifiseer terwyl die swartrenoster as ernstig bedreig gelys word. Die PPF beplan om die Zinave Nasionale Park se renosterbevolking oor die volgende drie jaar te verdubbel en meer van albei spesies by te voeg. Die witrenosters kom by hul nuwe tuiste aan. (Foto: Die Peace Parks Foundation/Facebook)